Nafarroako Parlamentuko Mahaiak, 2018ko otsailaren 26an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea María Esther Korres Bengoetxea andreak aurkezturiko mozioa, zeinaren bidez Hezkuntza Departamentua premiatzen baita aparteko neurriak har ditzan, bitarteko irakasleek irakasle-klaustroaren % 40 baino gehiago egiten duten ikastetxeetako plantillei egonkortasuna emateko.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Hezkuntza Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2018ko otsailaren 26an

Lehendakaria: Ainhoa Aznárez Igarza

MOZIOAREN TESTUA

Esther Korres Bengoetxeak, Legebiltzarreko Erregelamenduan xedatuaren babesean, honako mozio hau aurkezten du, Hezkuntza Batzordean eztabaidatu eta bozkatzeko:

2018ko otsailaren 21ean, Nafarroako Parlamentuko Hezkuntza Batzordeko kideak Arrotxapeko ikastetxe publikora joan ginen bisitan, ikastetxearen errealitatea ezagutzeko xedez.

Bisitan bildutako datuak oso adierazgarriak izan ziren. Lehenik eta behin nabarmendu beharra dago 2017-2018 ikasturtean % 91,32koa dela egoera sozioekonomiko ahulean dauden ikasleen ehunekoa. Ikasle horiek, nagusiki, etorkinak eta gutxiengo kulturaletakoak dira; ikasle gehienak atzerriko herrialdeetatik heldu dira, batzuek ez dakite gaztelaniaz eta gabezia sozioekonomiko eta kulturak handiak dituzte.

Bigarrenik adierazi beharra dago ikastetxe horretako irakasle-plantilla oso ezegonkorra dela, urtero plantillaren % 50 berritzen baita. Gaur egun 38 irakaslek osatzen dute plantilla; horietatik 14 behin betikoak dira, eta bitartekoei dagokienez esan behar da haietako 9 ikastetxean daudela 2015-2016 ikasturtetik.

Egoera horrek zailagoa egiten du ikastetxearen lana eta ikastetxeak parte hartzen duen proiektuen garapena. Bestalde, nabarmentzekoa da behin ikasturtea hasita dagoelarik egindako matrikulen auzia; halatan, aurtengo ikasturtean 44 ikasle hartu ditu irailetik otsailera bitarte.

Argi dago ikastetxe horrek baliabide gehigarriak behar dituela bere ikasleen hasierako ezberdintasunak konpentsatzeko.

Horregatik guztiagatik, honako erabaki proposamen hau aurkezten dugu:

1. Nafarroako Parlamentuk Nafarroako Gobernuko Hezkuntza Departamentua premiatzen du aparteko neurriak ezar ditzan, bitarteko irakasleek irakasle-klaustroaren % 40 baino gehiago egiten duten ikastetxeetako plantillei egonkortasuna emateko, eta hori ez da eragozpen izanen ikastetxeetan irakasle-plantillak egonkortzeko egiazko tresna gisa egin daitezen egin beharko lan-eskaintza publiko guztiak.

2. Nafarroako Parlamentuak Nafarroako Gobernuko Hezkuntza Departamentua premiatzen du ikastetxe ez-unibertsitarioetan ikasturte bakoitzerako hasiera batez ezartzen diren baliabideak eta plantillak handitu ditzan, aparteko eskolatze-aldian eta ikasturtean zehar eskolatzen diren ikasleak aintzat hartuta.

Iruñean, 2018ko otsailaren 22an

Foru parlamentaria: Esther Korres Bengoetxea